Die hoofaanklaer in Istanboel in Turkye, sê die Saoedi-Arabiese joernalis, Jamal Khashoggi, is verwurg en sy liggaam is in stukke opgekap. Saud al-Mojeb sê in ‘n verklaring sy moord is met voorbedagte rade gepleeg. Dit is die eerste amptelike bevestiging van hoe Khashoggi dood is. Die aanklaer sê Khashoggi is verwurg toe hy vier weke gelede die Saoedi-Arabiese konsulaat besoek het. Hy sê hulle het steeds nie besonderhede oor die plek waar Khashoggi se oorskot is nie. Die Turkse owerhede is uiters gefrustreerd met die gebrek aan samewerking van die Saoedi-Arabiese regering wat weier om 18 van sy burgers uit te lewer wat na bewering betrokke was by die moord. Hulle is in die hoofstad, Riaad, in hegtenis geneem.
‘n Volbank regters van die Appèlhof in Bloemfontein sal vandag betoë aanhoor in die saak tussen die passasierspooragentskap, Prasa en die spooragentskap, Swifambo. Swifambo appelleer teen ‘n hooggeregshofuitspraak wat ‘n multimiljoenrandse kontrak vir nuwe lokomotiewe ter syde gestel het. Prasa het ‘n aansoek gebring teen Swifambo in die hooggeregshof in Johannesburg om die kontrak vir lokomotiewe, nietig te verklaar. Prasa sê daar was talle onreëlmatighede met die verkrygingsproses. Regter J Francis het in sy uitspraak bevind dat die lokomotiewe nie deur die komitee vir tegniese beoordeling, geëvalueer is nie. Dit het meegebring dat die diesellokomotiewe die maksimumhoogte oorskry het wat dus ‘n afwyking is van die vereistes en die verskaffing daarvan dus onregmatig was.